Document ID: 32001D0287

Rozhodnutie Komisie
z 2. apríla 2001
uznávajúce v zásade úplnosť dokumentácie predloženej na podrobné preskúmanie s cieľom možného zaradenia mezosulfurón-metylu do prílohy I smernice Rady 91/414/EHS o uvádzaní prípravkov na ochranu rastlín na trh
(oznámené pod číslom dokumentu C(2001) 1000)
(Text s významom pre EHP)
(2001/287/EHS)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na smernicu Komisie 91/414/EHS z 15. júla 1991 o uvádzaní prípravkov na ochranu rastlín na trh [1], naposledy zmenenú a doplnenú smernicou Komisie 2000/80/ES [2], a najmä na jej článok 6 ods. 3,
keďže:
(1) Smernica 91/414/EHS (ďalej "smernica") ustanovuje vypracovanie zoznamu účinných látok spoločenstva povolených pre používanie v prípravkoch na ochranu rastlín.
(2) Dokumentácia o účinnej látke mezosulfurón-metyle bola predložená spoločnosťou Aventis francúzskym úradom 15. decembra 2000 s cieľom jej zaradenia do prílohy I smernice.
(3) Francúzske úrady oznámili Komisii, že po predbežnom preskúmaní sa ukazuje, že údaje a informácie v dokumentácii spĺňajú požiadavky prílohy II smernice. Ďalej sú presvedčení, že dokumentácia obsahuje údaje a informácie vyžadované prílohou III smernice týkajúce sa jedného prípravku na ochranu rastlín obsahujúceho uvedenú účinnú látku. Následne, v súlade s ustanoveniami článku 6 ods. 2, bola dokumentácia bola postúpená žiadateľom Komisii a ostatným členským štátom.
(4) Dokumentácia bola predložená Stálemu výboru pre zdravie rastlín 2. februára 2001.
(5) Článok 6 ods. 3 smernice vyžaduje oficiálne potvrdenie na úrovni spoločenstva, že údaje a informácie v dokumentácii sa považujú za v zásade vyhovujúce požiadavkám stanoveným v prílohe II a že aspoň jeden prípravok na ochranu rastlín obsahujúci príslušnú účinnú látku spĺňa požiadavky prílohy III smernice.
(6) Takéto potvrdenie je potrebné, aby bol udelený súhlas na podrobné preskúmanie dokumentácie a tiež aby bola členským štátom daná možnosť uznať dočasnú registráciu prípravkov na ochranu rastlín obsahujúcich túto účinnú látku v súlade s článkom 8 ods. 1 smernice.
(7) Toto rozhodnutie nemá vplyv na právo Komisie vyžadovať od žiadateľa ďalšie údaje alebo informácie spravodajskému členskému štátu na objasnenie určitých faktov uvedených v dokumentácii. Požiadavka na poskytnutie ďalších údajov potrebných na objasnenie dokumentácie nemá vplyv na časovú lehotu odovzdania správy uvedenej v bode 9.
(8) Členské štáty a Komisia súhlasia, aby Francúzsko podrobne preskúmalo dokumentáciu o mezosulfurón-metyle.
(9) Francúzsko čím skôr oznámi Komisii závery svojho preskúmania doplnené akýmikoľvek doporučeniami o zaradení alebo nezaradení a akýmikoľvek podmienkami týkajúcimi sa uvedeného, najneskôr však do jedného roka odo dňa uverejnenia tohto rozhodnutia.
(10) Opatrenia stanovené v tomto rozhodnutí sú v súlade so stanoviskom Stáleho výboru pre zdravie rastlín,
PRIJALA TOTO ROZHODNUTIE:
Článok 1
Dokumentácia predložená spoločnosťou Aventis Komisii a členským štátom so zreteľom na zaradenie mezosulfurón-metylu ako účinnej látky do prílohy I smernice 91/414/EHS, ktorá bola predložená Stálemu výboru pre ochranu rastlín 2. februára 2001, v zásade spĺňa požiadavky na údaje a informácie stanovené v prílohe II smernice. Údaje a informácie v dokumentácii vyhovujú požiadavkám stanoveným v prílohe III smernice týkajúcim sa k jedného prípravku na ochranu rastlín obsahujúceho mezosulfurón-metyl, vzhľadom na jeho navrhované použitie.
Článok 2
Toto rozhodnutie je adresované členským štátom.
V Bruseli 2. apríla 2001

Labels: 0
3
15
6